**"על הניסים ועל הנפלאות"**

**עיון במושג הנס במקורות ובחיינו**

**פתיח** הקרנת 2 קטעים מסרטים

הסרטים: קטע מתוך אושפיזין: [לצפיה](http://www.youtube.com/watch?v=MKrcANMTWVY)  האיש שצעד על חבל בין שני מגדלי התאומים (MAN ON WIRE) [לצפיה](http://www.youtube.com/watch?v=Mxg__MDzN_E)

1. *איך הרגשת בעקבות הקרנת שני הסרטים?*
2. *"נס מן השמים", "מזל", "יגעת ומצאת – תאמין", "קסם" - איזה מודל מתאר כל אחד מהסרטים?*
3. *האם תפילה מכל הלב היא יגיעה או עשייה אקטיבית?*
4. *האם הצלחה במשימה אחרי יגיעה רבה היא סוג של נס נסתר?*
5. *עם איזה מודל את/אתה מזדהה יותר?*
6. *האם תוכל/י לשתף באירוע מן החיים שבו קרה לכם "נס"?*

**לימוד בחברותות**

**ברכת 'על הניסים' לחנוכה**

**עַל הַנִּסִּים וְעַל הַפֻּרְקָן וְעַל הַגְּבוּרוֹת וְעַל הַתְּשׁוּעוֹת וְעַל הַנִּפְלָאוֹת וְעַל הַנֶּחָמוֹת שֶׁעָשִׂיתָ לַאֲבוֹתֵינוּ בַּיָּמִים הָהֵם בַּזְּמַן הַזֶּה.**

**בִּימֵי מַתִּתְיָהו בֶן יוֹחָנָן כֹּהֵן גָּדוֹל חַשְׁמוֹנָאִי וּבָנָיו כְּשֶׁעָמְדָה מַלְכוּת יָוָן הָרְשָׁעָה עַל עַמְּךָ יִשְׂרָאֵל לְהשַׁכִּיחָם תּוֹרָתָךְ וּלְהַעֲבִירָם מֵחֻקֵּי רְצוֹנָךְ וְאַתָּה בְּרַחֲמֶיךָ הָרַבִּים עָמַדְתָּ לָהֶם בְּעֵת צָרָתָם רַבְתָּ אֶת רִיבָם דַּנְתָּ אֶת דִּינָם נָקַמְתָּ אֶת נִקְמָתָם מָסַרְתָּ גִבּוֹרִים בְּיַד חַלָּשִׁים וְרַבִּים בְּיַד מְעַטִּים וּטְמֵאִים בְּיַד טְהוֹרִים וּרְשָׁעִים בְּיַד צַדִּיקִים וְזֵדִים בְּיַד עוֹסְקֵי תוֹרָתֶךָ וּלְךָ עָשִׂיתָ שֵׁם גָּדוֹל וְקָדוֹשׁ בְּעוֹלָמָךְ וּלְעַמְּךָ יִשְׂרָאֵל עָשִׂיתָ תְּשׁוּעָה גְדוֹלָה וּפֻרְקָן כְּהַיּוֹם הַזֶּה וְאַחַר כֵּן בָּאוּ בָנֶיךָ לִדְבִיר בֵּיתֶךָ וּפִנּוּ אֶת הֵיכָלֶךָ וְטִהֲרוּ אֶת-מִקְדָּשֶׁךָ וְהִדְלִיקוּ נֵרוֹת בְּחַצְרוֹת קָדְשֶׁךָ וְקָבְעוּ שְׁמוֹנַת יְמֵי חֲנֻכָּה אֵלּוּ לְהוֹדוֹת וּלְהַלֵּל לְשִׁמְךָ הַגָּדוֹל.**

**ברכת 'על הניסים' לפורים**

**עַל הַנִּסִּים וְעַל הַפֻּרְקָן וְעַל הַגְּבוּרוֹת וְעַל הַתְּשׁוּעוֹת וְעַל הַנִּפְלָאוֹת וְעַל הַנֶּחָמוֹת שֶׁעָשִׂיתָ לַאֲבוֹתֵינוּ בַּיָּמִים הָהֵם בַּזְּמַן הַזֶּה.**

**בִּימֵי מָרְדְּכַי וְאֶסְתֵּר בְּשׁוּשַׁן הַבִּירָה כְּשֶׁעָמַד עֲלֵיהֶם הָמָן הָרָשָׁע בִּקֵּשׁ לְהַשְׁמִיד לַהֲרוֹג וּלְאַבֵּד אֶת-כָּל-הַיְּהוּדִים מִנַּעַר וְעַד זָקֵן טַף וְנָשִׁים בְּיוֹם אֶחָד בִּשְׁלֹשָׁה עָשָׂר לְחֹדֶשׁ שְׁנֵים עָשָׂר הוּא חֹדֶשׁ אֲדָר וּשְׁלָלָם לָבוֹז וְאַתָּה בְּרַחֲמֶיךָ הָרַבִּים הֵפַרְתָּ אֶת עֲצָתוֹ וְקִלְקַלְתָּ אֶת מַחֲשַׁבְתּוֹ וַהֲשֵׁבוֹתָ-לוֹ גְמוּלוֹ בְרֹאשׁוֹ וְתָלוּ אוֹתוֹ וְאֶת בָּנָיו עַל הָעֵץ וְעָשִׂיתָ עִמָּהֶם נִסִּים וְנִפְלָאוֹת וְנוֹדֶה לְשִׁמְךָ הַגָּדוֹל סֶלָה.**

* *סמנו את המשפטים הזהים בברכת 'על הניסים' לחנוכה ולפורים.*

**מתוך מגילת אסתר**

**וּמָרְדֳּכַי, יָדַע אֶת-כָּל-אֲשֶׁר נַעֲשָׂה, וַיִּקְרַע מָרְדֳּכַי אֶת-בְּגָדָיו, וַיִּלְבַּשׁ שַׂק וָאֵפֶר; וַיֵּצֵא בְּתוֹךְ הָעִיר, וַיִּזְעַק זְעָקָה גְדוֹלָה וּמָרָה.** **.....**  **וּבְכָל-מְדִינָה וּמְדִינָה, מְקוֹם אֲשֶׁר דְּבַר-הַמֶּלֶךְ וְדָתוֹ מַגִּיעַ אֵבֶל גָּדוֹל לַיְּהוּדִים, וְצוֹם וּבְכִי וּמִסְפֵּד; שַׂק וָאֵפֶר, יֻצַּע לָרַבִּים….** 

**וַתֹּאמֶר אֶסְתֵּר, לְהָשִׁיב אֶל-מָרְדֳּכָי**:**לֵךְ כְּנוֹס אֶת-כָּל-הַיְּהוּדִים הַנִּמְצְאִים בְּשׁוּשָׁן, וְצוּמוּ עָלַי וְאַל-תֹּאכְלוּ וְאַל-תִּשְׁתּוּ שְׁלֹשֶׁת יָמִים לַיְלָה וָיוֹם, גַּם-אֲנִי וְנַעֲרֹתַי אָצוּם כֵּן; וּבְכֵן אָבוֹא אֶל-הַמֶּלֶךְ אֲשֶׁר לֹא-כַדָּת, וְכַאֲשֶׁר אָבַדְתִּי, אָבָדְתִּי.**.... 

**וַיִּקָּהֲלוּ הַיְּהוּדִים אֲשֶׁר-בְּשׁוּשָׁן, גַּם בְּיוֹם אַרְבָּעָה עָשָׂר לְחֹדֶשׁ אֲדָר, וַיַּהַרְגוּ בְשׁוּשָׁן, שְׁלֹשׁ מֵאוֹת אִישׁ; וּבַבִּזָּה לֹא שָׁלְחוּ, אֶת-יָדָם.**  **וּשְׁאָר הַיְּהוּדִים אֲשֶׁר בִּמְדִינוֹת הַמֶּלֶךְ נִקְהֲלוּ וְעָמֹד עַל-נַפְשָׁם, וְנוֹחַ מֵאֹיְבֵיהֶם, וְהָרוֹג בְּשֹׂנְאֵיהֶם, חֲמִשָּׁה וְשִׁבְעִים אָלֶף; וּבַבִּזָּה לֹא שָׁלְחוּ, אֶת-יָדָם. ....**

**מתוך ספר המקבים פרק ב'**

**בימים ההם קם מתתיהו בן יוחנן בן שמעון כהן מבני יהויריב מירושלים וישב במודיעין, ולו חמישה בנים ... וירא את הנאצות אשר נעשו ביהודה ובירושלים. .... ויקרע מתתיהו ובניו את בגדיהם וילבשו שקים ויתאבלו מאוד:**

**ויבואו אנשי המלך למודיעין לזבוח. ורבים מישראל באו אליהם ומתתיהו ובניו נאספו. ויענו אנשי המלך וידברו אל מתתיהו לאמור: ראש ונכבד וגדול אתה בעיר הזאת ונתמך בבנים ובאחים, עתה קרב ראשון ועשה מצוות המלך כאשר עשו כל העמים ואנשי יהודה והנשארים בירושלים והיית אתה ובניך מאוהבי המלך ואתה ובניך תכובדו בכסף ובזהב ובמתנות רבות. ויען מתתיהו: .... חלילה לנו לעזוב תורה ומצוות! לדברי המלך לא נשמע לסור מעבודתנו ימין או שמאל.**

**….. ויקרא מתתיהו בעיר בקול גדול לאמור: כל המקנא לתודה העומד בברית ילך אחרי! וינס הוא ובניו אל ההרים ויעזבו כל אשר היה להם בעיר. ......**

**ויערכו חיל ויכו את הרשעים .... האנשים ואת הפושעים... ויהרסו את הבמות. וימולו את הבנים אשר לא נימולו.... וירדפו את בני זדון ויצלח הדבר בידם. ויגאלו את התורה מיד הגויים ומיד המלך ולא הניחו קרן לרשע.**

1. *השוו בין המסופר בספר המקבים לבין ברכת 'על הניסים' לחנוכה, ובין המסופר במגילת אסתר לבין 'על הניסים' לפורים. בהשוואה שימו לב לנקודות הבאות:*

* *איזה מקום נותנת ברכת "על הניסים" בחנוכה ובפורים למעשי המנהיגים והעם ואיזה מקום ל "נס מן השמיים"'?*
* *איזה מקום נותנים ספר המקבים ומגילת אסתר ל"נס מן השמיים" ואיזה מקום למעשי המנהיגים והעם?*

1. *מה ניתן ללמוד מן ההשוואה על תפיסת הנס של מתקיני הברכה?*

**אסיף**

* *שיתוף – החוויות מהסרט, סיפורים על ניסים אישיים (מי שמעוניין), על תהליך הלמידה.*
* *דיון – למה בחרו מתקיני הברכה לייתר את הפעילות האנושית מספורי החגים?*
* *איך אתם מתייחסים לברכות מבחינה חינוכית (המסר של פעילות אלוהית ללא עשיה אנושית יכול להיות בעייתי....)*
* *האם לימוד בחברותות רלוונטי לכם כמורים ומחנכים? אילו רווחים ואילו בעיות יש בו מבחינת החינוך היהודי הראוי בעיניכם.*
* *האם הפתיח בקטע מסרט מקרב את הלימוד לעולם שלנו או מקשה על הלומד?*